URDHËR
Nr. 372, datë 11.6.2021

PËR ZBATIMIN E MASAVE PËR PARANDALIMIN E PËRHAPJES SË INFEKSIONIT TË SHKAKTUAR NGA COVID-19, NË INSTITUCIONET E EKZEKUTIMIT TË VENDIMEVE PENALE
(ndryshuar me urdhrin nr. 372/1, datë 8.7.2021)
(i përditësuar)

Në mbështetje të nenit 102, pika 4, të Kushtetutës, nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, të nenit 9, të ligjit nr. 81/2020, “Për të drejtat dhe trajtimin e të dënuarve me burgim dhe të paraburgosurve”, nenit 5, pika 6, të ligjit nr. 80/2020, “Për Policinë e Burgjeve”,

DUKE QENË SE:

I. Me urdhrin nr. 156/2, datë 11.3.2020, Ministri i Shëndetësisë dhe Mbrojtjes Sociale ka shpallur gjendjen e epidemisë nga infeksioni COVID-19 dhe gjendja e epidemisë, për shkak të këtij infeksioni vazhdon të ekzistojë në të gjithë territorin e Republikës së Shqipërisë;
II. Këshilli i Ministrave, Ministria e Shëndetësisë dhe Mbrojtjes Sociale, si dhe Komiteti i Përkohshëm për Infeksionin e Përhapur nga COVID-19 kanë marrë masa të jashtëzakonshme për të parandaluar përhapjen në masë të këtij infeksioni në Shqipëri; 
III. Në të njëjtën linjë, Ministria e Drejtësisë ka marrë masa të veçanta për parandalimin e përhapjes së këtij infeksioni në sistemin e ekzekutimit të vendimeve penale. Sidoqoftë, për shkak të hapësirave të kufizuara dhe pamundësisë për të zbatuar të gjitha masat për parandalimin e përhapjes së COVID-19, në sistemin e ekzekutimit të vendimeve penale, ka një rrezik të lartë të përhapjes së shpejtë të këtij infeksioni ndërmjet të burgosurve dhe paraburgosurve;
IV. Për këtë qëllim, me urdhrat nr. 91 dhe 92, datë 9.3.2020, të Ministrit të Drejtësisë janë vendosur masat për parandalimin e përhapjes së infeksionit në drejtorinë e përgjithshme të burgjeve dhe në institucionet e ekzekutimit të vendimeve penale;
V. Në kushtet kur shkalla e infeksioneve të shkaktuara nga COVID-19 ka pësuar një rënie të ndjeshme, si rrjedhojë e ndërmarrjes së masave efektive për të parandaluar përhapjen e epidemisë nga Këshilli i Ministrave dhe zbatimit me korrektësi të tyre nga ana e qytetarëve;
VI. Si dhe, me qëllim mbrojtjen e shëndetit të të burgosurve, si dhe të personelit që ushtron detyrën pranë institucioneve të ekzekutimit të vendimeve penale nga infeksioni i shkaktuar nga COVID-19, duke mbajtur në konsideratë gjendjen aktuale të epidemisë në vend,

URDHËROJ:

1. Drejtoria e Përgjithshme e Burgjeve dhe institucionet të ekzekutimit të vendimeve penale (në vijim “institucionet”) të marrin masat si më poshtë vijon:
a) të burgosurit e sapoardhur në institucion të mbahen nën mbikëqyrje, në ambiente të ndara nga të burgosurit e tjerë, për një periudhë 14-ditore (katërmbëdhjetëditor);
b) stafi mjekësor i Drejtorisë së Përgjithshme të Burgjeve, në bashkëpunim me Institutin e Shëndetit Publik, të marrin masat e nevojshme për të garantuar, përmes protokolleve shëndetësore të miratuara, kontrollin mjekësor të personave që hyjnë apo janë të akomoduar në institucion;
c) stafi mjekësor i institucionit të marrë masa të shtuara për personat me sëmundje kronike dhe të moshuarit, në veçanti në Institucionin e Ekzekutimit të Vendimeve Penale Krujë dhe Qendrën Spitalore të Burgjeve;
ç) strukturat e shërbimit 24-orësh (njëzetekatërorësh), të raportojnë pranë Task Forcës së ngritur pranë Drejtorisë së Përgjithshme të Burgjeve, për çdo rast apo situatë të dyshuar për infeksion të shkaktuar nga COVID-19;
d) garantimin, jo më pak se 4 (katër) herë në muaj, të komunikimit telefonik dhe të alternativave të tjera të komunikimit elektronik të të burgosurit me anëtarët e familjes, të afërmit dhe në raste të veçanta me të tretët;
dh) shmangien e grumbullimeve të të burgosurve, kur nuk është e mundur, që të respektohet ruajtja e distancës së sigurisë prej të paktën 1 (një) m nga njëri-tjetri;
e) pezullimin e dhënies së lejes shpërblyese për të dënuarit;
ë) zhvillimin e veprimtarive  të përbashkëta kulturore, çlodhëse dhe sportive në ambientet e institucioneve, duke respektuar distancën e sigurisë dhe rregullat e tjera anti-COVID-19;
[bookmark: _GoBack]f) kufizimin e vizitave të të burgosurit me anëtarët e familjes dhe të afërm të tjerë, në jo më shumë se 2 (dy) persona të rritur dhe 2 (dy) persona të mitur, duke respektuar distancën e sigurisë dhe rregullat e tjera anti-COVID-19, sipas specifikimeve të mëposhtme:
i. të burgosurit meshkuj dhe femra kanë të drejtën e vizitës 1 (një) herë në muaj, duke garantuar higjienën e nevojshme, kontrollin shëndetësor gjatë hyrjes, kontrollin e pasjes nga ana e vizitorit të vërtetimit nga autoritetet shëndetësore përkatëse ose analizës/dëshmisë serologjike mbi shërimin rishtazi nga COVID-19, testit të vlefshëm negativ nga infektimi me infeksionin e shkaktuar nga COVID-19 ose vërtetimit/dëshmisë së vaksinimit të plotë anti-COVID-19;
ii. i burgosuri i mitur ka të drejtën e vizitës 4 (katër) herë në muaj, duke garantuar higjienën e nevojshme, kontrollin shëndetësor gjatë hyrjes, kontrollin e pasjes nga ana e vizitorit të vërtetimit nga autoritetet shëndetësore përkatëse ose analizës/dëshmisë serologjike mbi shërimin rishtazi nga COVID-19, testit të vlefshëm negativ nga infektimi me infeksionin e shkaktuar nga COVID-19 ose vërtetimit/dëshmisë së vaksinimit të plotë anti-COVID-19;
g) pezullimin e lejes së veçantë, me përjashtim të lejes së veçantë në rast të vdekjes së anëtarëve të familjes; 
gj) takimi i të burgosurit me mbrojtësin e tij ligjor të kryhet duke respektuar distancën e sigurisë dhe rregullat e tjera anti-COVID-19.
2. Personeli i institucionit të marrë masa për njohjen dhe zbatimin e protokolleve shëndetësore anti-COVID-19 të miratuara nga personat e burgosur. 
3. Në Drejtorinë e Përgjithshme të Burgjeve ushtron funksionet Task Forca, me përfshirjen e ekspertëve të shëndetësisë, për inspektimin e të gjitha institucioneve mbi marrjen dhe zbatimin e masave anti-COVID-19, sipas protokolleve të miratuara shëndetësore. Përbërja, organizimi dhe funksionimi i Task Forcës, si dhe strukturat përgjegjëse, në shërbim 24-orësh, që kanë detyrimin për të raportuar për çdo rast ose situatë të dyshuar për infeksion të shkaktuar nga COVID-19, kryhet me urdhër të drejtorit të Përgjithshëm të Burgjeve.
4. Drejtoria e Përgjithshme e Burgjeve, Task Forca, si dhe të gjitha strukturat përgjegjëse në sistemin e burgjeve raportojnë në mënyrë periodike, çdo ditë në orën 16:00, pranë Ministrisë së Drejtësisë, lidhur me masat e marra për zbatimin e këtij urdhri, si dhe të situatës në sistemin e burgjeve në përgjithësi.
5. Kufizimet e të drejtave të të dënuarve dhe të të paraburgosurve, sipas parashikimeve të këtij urdhri zgjasin deri në përfundimin e gjendjes së epidemisë së shkaktuar nga COVID-19, por në çdo rast, masat e posaçme të parashikuara në të, rishqyrtohen nga Drejtoria e Përgjithshme e Burgjeve, jo më vonë se 30 ditë, mbi nevojën dhe përshtatshmërinë e çdo mase. Në përfundim të këtij afati, Drejtoria e Përgjithshme e Burgjeve i propozon ministrit të Drejtësisë ndryshimin ose mbajtjen në fuqi të këtyre masave, sipas gjendjes dhe rrezikut të përhapjes së infeksionit COVID-19 në sistemin penitenciar.  
6. Ngarkohet Sekretari i Përgjithshëm i Ministrisë së Drejtësisë, drejtori i Përgjithshëm i Burgjeve, Sektori i Shëndetësisë në Drejtorinë e Përgjithshme të Burgjeve dhe drejtuesit e institucioneve të ekzekutimit të vendimeve penale për zbatimin e këtij urdhri.
7. Urdhri nr. 91, datë 9.3.2020, i ministrit të Drejtësisë, “Për marrjen e masave në institucionet e ekzekutimit të vendimeve penale për parandalimin e përhapjes së COVID-19”, i ndryshuar dhe urdhri nr. 92, datë 9.3.2020, “Për marrjen e masave në DPB dhe institucionet e ekzekutimit të vendimeve penale për parandalimin e përhapjes së COVID-19”, i ndryshuar, shfuqizohen.
Ky urdhër botohet në Fletoren Zyrtare dhe hyn në fuqi me datë 14.6.2021. 

MINISTËR I DREJTËSISË
Etilda Gjonaj (Saliu)








